 Izindaba ZeBhayibheli UNkulunkulu Ukhetha UDavide - Ingosi YoFakazi BakaJehova EsemthethweniUYABONA ukuthi bekwenzekani? Lo mfana usindise leli wundlu kuleli bhere. Ibhere lifike lathatha iwundlu lithi liyolidla. Kodwa lo mfana uye walilandela, wasindisa iwundlu emlonyeni webhere. Uma ibhere liphakama, umfana uye walibamba walishaya walibulala! Ngesinye isikhathi wasindisa enye imvu engonyameni. Ungumfana onesibindi, angithi? Uyazi ukuthi ungubani?Lona uDavide esemncane. Uhlala emzini waseBhetlehema. Uyisemkhulu kwakungu-Obede, indodana kaRuthe noBhowazi. Uyabakhumbula? Uyise kaDavide uJese. UDavide welusa izimvu zikayise. Wazalwa eminyakeni eyi-10 ngemva kokukhetha kukaJehova uSawule ukuba abe yinkosi.Kufika isikhathi lapho uJehova ethi kuSamuweli: Thatha amafutha akhethekile uye endlini kaJese eBhetlehema. Ngikhethé enye yamadodana akhe ukuba ibe yinkosi. Uma uSamuweli ebona indodana kaJese endala u-Eliyabe, ukhuluma yedwa: Uye lo uJehova amkhethileyo. Kodwa uJehova uthi kuye: Ungabheki ubude nobuhle bakhe. Angikhethanga yena ukuba abe yinkosi.Ngakho uJese ubiza indodana yakhe u-Abhinadaba amlethe kuSamuweli. USamuweli athi: Cha, uJehova akamkhethanga naye. UJese alethe indodana yakhe uShama. USamuweli athi: Cha, uJehova naye akamkhethanga. UJese uletha ayisikhombisa amadodana akhe kuSamuweli, kodwa uJehova akakhethi neyodwa yawo. USamuweli abuze, Ingabe sebephelele bonke abafana?UJese athi: Kusekhona omncane kunabo bonke. Kodwa uphumile uyokwelusa izimvu. Uma uDavide elethwa, uSamuweli uyabona ukuthi ungumfana omuhle. Uye lona, kusho uJehova. Mthele ngamafutha. Akwenze lokho uSamuweli. Sizofika isikhathi lapho uDavide ezoba yinkosi yakwa-Israyeli.1 Samuweli 17:34, 35; 16:1-13.Ubani igama lalo mfana osesithombeni, futhi sazi kanjani ukuthi unesibindi?Uhlalaphi uDavide, futhi ubani igama likayise noyisemkhulu?Kungani uJehova ethi uSamuweli akaye endlini kaJese eBhetlehema?Kwenzekani lapho uJese eselethe amadodana akhe ayisikhombisa kuSamuweli?Lapho kulethwa uDavide, uJehova uthini kuSamuweli?Funda eyoku-1 Samuweli 17:34, 35.Lezi zigigaba zikugcizelela kanjani ukuthi uDavide wayenesibindi futhi ethembele kuJehova? 1 Sam. 17:37Funda eyoku-1 Samuweli 16:1-14.Amazwi kaJehova akweyoku-1 Samuweli 16:7 asisiza kanjani ukuba singakhethi futhi sigweme ukubandlulula umuntu ngenxa yokubukeka kwakhe? IzE. 10:34, 35; 1 Thim. 2:4Isibonelo sikaSawule sibonisa kanjani ukuthi lapho uJehova esusa umoya wakhe ongcwele kumuntu, isikhala singavalwa umoya omubi, noma isifiso sakhe sokwenza okubi? 1 Sam. 16:14; Math. 12:43-45; Gal. 5:16Ikhadi LeBhayibheli LikaDavideKungenzeka uyayazi indaba kaDavide noGoliyathi, kodwa kunokunye okuningi ongakufunda ngoDavide. 